Caroline Stage Olsen (M), 2025-05-15:
Tak for det.
Først og fremmest tak til Enhedslisten for at stille skarpt på den svindel, der foregår på de sociale medier, og det er faktisk også noget, der optager mig en del.
Jeg synes, det er uhumsk, og jeg er egentlig træt af at skulle stå og have den her debat og snakke om, hvordan vi får fjernet ulovligt indhold på nettet; jeg er træt af, at techgiganterne ikke bare fjerner det selv, når vi beder dem om det.
Annoncer på sociale medier fylder mere end nogen sinde før, og mange er heldigvis retvisende, men alt for mange er også vildledende, falske eller direkte ulovlige, og alt for mange helt almindelige mennesker bliver på den baggrund udsat for svindel.
Vi har allerede nogle regler på området – regler, som de sociale medier skal overholde – og derfor kan regeringen heller ikke støtte op om forslaget, omend jeg støtter op om idéerne og også harmen bag forslaget.
Det betyder heller ikke, at vi ikke kan acceptere, eller at vi ikke vil acceptere, at sociale medier flyder over med falske annoncer, og jeg er helt enig i, at de sociale medier skal tage et ansvar for de falske og vildledende annoncer, der eksisterer på deres platforme.
Der er ikke nogen, der skal tjene penge på vildledning, og derfor er det også min klare holdning, at vi skal skærpe techgiganters ansvar og gøre op med de åbenlyst falske annoncer online.
Hvorfor tror jeg så ikke, at det er vejen frem at stemme for B 139?
Det gør jeg ikke, fordi de sociale medier allerede skal leve op til reglerne i bl.a. markedsføringsloven, og dem håndhæver den uafhængige Forbrugerombudsmand.
De her regler håndhæves over for de sociale medier, ligesom de håndhæves over for alle andre erhvervsdrivende, og her er man netop gået lidt væk fra den model, som minder lidt om det, Enhedslisten foreslår, nemlig en model, hvor bøderne bliver fastsat under hensyn til størrelsen af den opnåede fortjeneste ved overtrædelsen, og det er ikke, fordi der ikke sådan er ideologisk mening bag det – det forstår jeg sådan set godt at der er – men det er rent praktisk, fordi Forbrugerombudsmanden har erkendt, at der har været begrænset adgang til at indhente oplysninger om den opnåede fortjeneste.
Så det gør det lidt svært at håndhæve det, og af samme grund synes jeg ikke, det giver mening at indføre en lovgivning, der allerede har vist sig at være at svær at få til at virke i virkeligheden, og derfor vedtog Folketinget også en ny bødemodel, som tager udgangspunkt i overtrædelsens grovhed og også i den erhvervsdrivendes omsætning.
Jeg har fået fortalt fra Erhvervsministeriet, at vi ikke har set den endelige effekt af den nye bødemodel endnu, men at vi forventer, at det vil være mere effektivt end forslaget om at inddrage sociale mediers fortjeneste ved åbenlyst falske annoncer.
Derudover er det ikke muligt at pålægge de sociale medier at leve op til medieansvarsloven, som der også står i forslaget, og det skyldes ligesom med så meget andet, vi diskuterer her omkring de store sociale medieplatforme, at forordningen om digitale tjenester er totalharmoniseret, og det er reglerne på området derved også, og det betyder, at vi kan ikke kan påtvinge dem nye forpligtelser, som et egentligt udgiveransvar ville være.
Så samlet set er det hverken muligt eller hensigtsmæssigt at indføre den form for lovgivning, der bliver foreslået her.
Det betyder ikke, at regeringens indsats stopper her, og at vi bare sætter os på hænderne og siger, at problemerne så bare må være, som de er, fordi techgiganterne ikke gider leve op til deres ansvar.
Med forordningen om digitale tjenester er der allerede indført krav omkring de sociale mediers deling af reklamer, og der er nu også kommet lovkrav om, at alle onlineplatforme skal have en procedure for at klage over at få nedtaget ulovligt indhold såsom falske og vildledende annoncer.
I yderste konsekvens kan selskaberne pålægges bøder på op til 6 pct. af deres årlige globale omsætning.
Det er altså ikke så lidt, og det synes jeg personligt er et skridt i den rigtige retning, og vi arbejder løbende med, hvordan vi kan stramme nettet endnu mere omkring techgiganterne, og det er også noget, jeg selv har debatteret livligt, bl.a. også med mange gode kollegaer her i Folketinget.
Vi er i fuld gang med at undersøge muligheden for at styrke vores nationale DSA-tilsyn, sådan at vi kan tage endnu flere sager og derved også ramme techgiganterne endnu hårdere.
Så kan vi styrke den danske indsats for at bidrage til Kommissionens håndhævelsesarbejde over for platformene, så de for alvor og endnu mere end i dag bliver holdt op på deres ansvar.